Напачатку патрабавальнай размовы Анатолій Міхайлавіч прапанаваў выканаўцам прытрымлівацца пратакола даручэнняў, дадзеных на папярэднім пасяджэнні штаба: што не зроблена, па якой прычыне, з якімі яны сутыкаюцца праблемамі? Справаздачы трымалі кіраўнікі структурных падраздзяленняў аблвыканкама, абласных і раённых арганізацый. Як мне падалося, найбольш крытычных заўваг прагучала ў адрас дырэктара нашай жыллёва-камунальнай гаспадаркі Аляксандра Чарняўскага. У першую чаргу яны тычыліся бягучага рамонту дваццаці васьмі шматкватэрных жылых дамоў. На дзесяці з іх пафарбаваны ўжо фасады, аднак цалкам ніводзін не даведзены да ладу. Недзе не зроблена адмостка, у іншых месцах — уваходная група… Чаму, што перашкаджала? Гэтыя пытанні засталіся практычна без адказу. Нямала не высветленых да канца момантаў і па рамонце дзевятнаццаці дваровых тэрыторый. Маецца на ўвазе, якія работы будуць выкананы там за кошт бюджэтных сродкаў, а што зробяць самі жыхары шматкватэрнікаў. Тым больш, што райвыканкам яшчэ ў сакавіку аб’явіў агляд-конкурс на лепшае добраўпарадкаванне прадпрыемстваў, арганізацый, устаноў і шматкватэрных жылых дамоў. Тых, чыя дваровая тэрыторыя будзе прызнана самай узорнай, чакае не толькі дыплом райвыканкама, але і каштоўны прыз, які эквівалентны дваццаці сямі базавым велічыням. Заахвоцяць таксама і здатнага арганізатара работ па мабілізацыі жыхароў на стварэнне прыгажосці на ўласных дваровых тэрыторыях. А што датычыцца дванаццаці гарадскіх вуліц, то, як паставіў задачу губернатар Анатолій Ісачанка, яны павінны быць прыведзены ў парадак на працягу месяца…